Пол Верлен
Небето тъй е синьо вън…

Превод от френски: Пенчо Симов, 1978

chitanka.info

Небето тъй е синьо вън[1]

и тъй спокойно!

Короната си люшка вън

дръвченце стройно.

Далече в тоя небосклон

звънти камбана,

да пее птичка в тоя клон

с тъга подхвана.

Животът, боже, ей го тук —

и прост, и лесен,

и от града се носи звук

на глъч и песен.

Какво си прегрешил, ей ти,

та в плач сега си,

кажи, какво направи ти

със младостта си?

[1] Небето тъй е синьо вън. — Стихотворението е написано в затвора на Монс. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.